คาดธปท.ขึ้นดอกเบี้ยนโยบาย0.25%
คาดแบงก์ชาติขึ้นดอกเบี้ยนโยบาย 0.25% ในการประชุมกนง.วันพรุ่งนี้ หลังธนาคารกลางหลายประเทศขยับ คุมเงินเฟ้อ ป้องกันผลตอบแทนดอกเบี้ยติดลบ
13 ก.ค. 2553

คาดแบงก์ชาติขึ้นดอกเบี้ยนโยบาย 0.25% ในการประชุมกนง.วันพรุ่งนี้ หลังธนาคารกลางหลายประเทศขยับ คุมเงินเฟ้อ ป้องกันผลตอบแทนดอกเบี้ยติดลบ
นางสาวอุสรา วิไลพิชญ์ นักเศรษฐศาสตร์อาวุโส ธนาคารสแตนดาร์ด ชาร์เตอร์ด กล่าวว่า การประชุมคณะกรรมการนโยบายการเงิน (กนง.) ธนาคารแห่งประเทศไทย (ธปท.) ที่จะมีการประชุมนโยบายอัตราดอกเบี้ยในวันพรุ่งนี้ (14 ก.ค.) มีความเป็นไปได้ที่กนง.จะขึ้นอัตราดอกเบี้ยในตลาดซื้อคืนพันธบัตร (อาร์พี) ในอัตรา 0.25% เพื่อควบคุมเงินเฟ้อ และสร้างความสมดุลระหว่างเงินเฟ้อพื้นฐาน และอัตราดอกเบี้ยที่แท้จริง ป้องกันไม่ให้ผลตอบแทนจากอัตราดอกเบี้ยติดลบ โดยคาดว่าเฉลี่ยทั้งปีดอกเบี้ยอาร์พีจะปรับตัวเพิ่มขึ้น 0.75%
"ตอนนี้ดูกระแสในภูมิภาค หลายประเทศมีการขึ้นอัตราดอกเบี้ยมาพอสมควร โดยสัปดาห์ที่ผ่านมาเกาหลีใต้ได้ขึ้นดอกเบี้ย 0.25% ซึ่งตลาดค่อนข้างจะเซอร์ไพรซ์ ขณะที่มาเลเซียก็มีการขึ้นดอกเบี้ยแล้ว 3 ครั้งในปีนี้ สิ่งต่างๆ เหล่านี้ อาจมีอิทธิพลต่อการตัดสินใจของกนง.ในการขึ้นอัตราดอกเบี้ยนโยบายในวันพรุ่งนี้"นางสาวอุสรากล่าว
นอกจากนี้ ในช่วงที่ผ่านมาธปท.ก็ได้มีการส่งสัญญาณขึ้นอัตราดอกเบี้ยมาอย่างต่อเนื่อง เพื่อให้ดอกเบี้ยนโยบายกลับเข้าสู่ภาวะปกติ ขณะที่ตัวเลขเศรษฐกิจในเดือนพฤษภาคมที่ผ่านมาก็ออกมาค่อนข้างดี ผลกระทบปัญหาทางการเมืองที่มีต่อเศรษฐกิจมีค่อนข้างน้อย เพราะฉะนั้นจึงเปิดทางให้ธปท.ขึ้นอัตราดอกกเบี้ยนโยบาย ได้ง่ายขึ้น
"การตัดสินใจขึ้นดอกเบี้ยของ กนง.คงง่ายขึ้น ไม่ห่วงหน้าพะวงหลัง แต่ก็ต้องขึ้นอยู่กับการตัดสินใจของ กนง.ว่าจะตัดสินใจอย่างไร" นางสาวอุสรากล่าว